Staatsaanklaer vra glo omkoopgeld van beskuldigdeArgieffoto. ŉ 45-jarige staatsaanklaer van die Oos-Kaap is deur die Valke in verband met korrupsie in hegtenis geneem. Kapt. Anelisa Feni, provinsiale woordvoerder van die Valke, het Woensdag gesê die staatsaanklaer, Thozama Theophilus Takane, het op 26 April vir die eerste keer in die Uitenhage-landdroshof verskyn nadat hy vroeër dié dag in hegtenis geneem is. “Op 23 April het lede van die Valke inligting ontvang dat die staatsaanklaer omkoopgeld van ŉ 46-jarige man eis wat beskuldig word van aanranding,” het Feni gesê. “Takane het na bewering belowe om die saak terug te trek, mits hy ŉ sekere omkoopbedrag betaal word.” Die 46-jarige man het die voorval aangemeld en die Valke het ŉ lokval gestel. Takane is in hegtenis geneem nadat hy die omkoopgeld ontvang het. Takane is borgtog van R5 000 toegestaan en moet weer op 16 Mei in die hof verskyn.